SIRI เผย H2/60 เตรียมเปิดแนวราบ 9 โครงการ 1.6 หมื่นลบ.
SIRI เผย H2/60 เตรียมเปิดแนวราบ 9 โครงการ 1.6 หมื่นลบ.ดันยอดขายทั้งปีเข้าเป้า 1.5 หมื่นลบ.
12 มิ.ย. 2560

นายเมธา อังวัฒนพานิช รองกรรมการผู้จัดการอาวุโสสายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI เปิดเผยว่า ยอดขายโครงการแนวราบในครึ่งปีแรกคาดว่าจะทำได้เกือบ 6 พันล้านบาท สูงกว่าครึ่งปีแรกของปีก่อนที่ทำยอดขายโครงการแนวราบได้ 5 พันล้านบาท โดยทั้งปี 60 ยังมั่นใจว่ายอดขายโครงการแนวราบจะทำได้ตามเป้าหมายที่ตั้งไว้ 1.5 หมื่นล้านบาท
บริษัทคาดว่ายอดขายในครึ่งปีหลังของปีนี้จะมากกว่าช่วงครึ่งปีแรก เพราะบริษัทจะมีการเปิดโครงการเป็นจำนวนมากกว่าครึ่งปีแรก ซึ่งนโยบายการพัฒนาโครงการแนวราบของบริษัทในปัจจุบันเป็นการสร้างเสร็จพร้อมโอน ทำให้บริษัทมีความเสี่ยงน้อยในเรื่องการโอน โดยในช่วงครึ่งปีหลังบริษัทวางแผนเปิดโครงการแนวราบใหม่ทั้งหมด 9 โครงการ มูลค่า 1.6 หมื่นล้านบาท แบ่งเป็นการเปิดขายในไตรมาส 3/60 จำนวน 2 โครงการ และเปิดขายในไตรมาส 4/60 จำนวน 7 โครงการ
โครงการแนวราบที่เป็นไฮไลท์ของปีนี้ที่จะเปิดขายในช่วงครึ่งปีหลัง คือ โครงการ บ้านแสนสิริ พัฒนาการ 30 ราคาขายยูนิตละ 40-180 ล้านบาท จำนวน 30 ยูนิต ซึ่งมีแผนจะเปิดตัวในไตรมาส 4/60 คาดว่าโครงการดังกล่าวจะมีจำนวนยูนิตพร้อมโอนในปีนี้จำนวน 3-4 ยูนิต และส่วนที่เหลือจะทยอยสร้างเสร็จพร้อมโอนในปี 61
นายเมธา กล่าวว่า ในช่วงครึ่งปีแรกบริษัทได้เปิดโครงการแนวราบใหม่ไปทั้งหมด 2 โครงการ มูลค่า 4 พันล้านบาท ล่าสุดบริษัทได้เปิดโครงการ บุราสิริ วัชรพล มูลค่าโครงการ 3.4 พันล้านบาท ราคาขายเริ่มต้น 7.89 ล้านบาท พื้นที่ใช้สอย 175-393 ตารางเมตร ซึ่งจะเปิดขายอย่างเป็นทางการในวันที่ 24-25 มิ.ย.นี้ที่สำนักงานขายของโครงการ พร้อมจัดโปรโมชั่นส่วนลดสูงสุด 2 แสนบาทเฉพาะในงาน
ทั้งนี้ บริษัทมองว่าซัพลายบ้านเดี่ยวในทำเลวัชรพล (สายไหม) มีจำนวนเพิ่มขึ้นเล็กน้อยจาก 1,053 ยูนิตในช่วงครึ่งปีแรก 59 มาอยู่ที่ 1,182 ยูนิตในช่วงครึ่งปีหลัง หรือ เพิ่มขึ้น 12% และยังพบว่าอัตราตอบรับของบ้านเดี่ยวในทำเลนี้ดีขึ้นจากครึ่งปีแรก 59 ซึ่งมีอัตราตอบรับ 43% มาอยู่ที่ 49% ในช่วงครึ่งปีหลัง โดยเมื่อพิจารณาในช่วง 3 ปีที่ผ่านมาพบว่าอัตราตอบรับมีแนวโน้มที่ดีขึ้นทุกปี ส่วนภาพรวมบ้านเดี่ยวในทำเลนี้มีอัตราดูดซับอยู่ที่ 3.7 ยูนิตต่อเดือนต่อโครงการ ขณะที่ระดับราคาที่เป็นที่นิยมในทำเลนี้ คือ ระดับราคา 7-9.99 ล้านบาท มียูนิตเสนอขายจำนวน 724 ยูนิต มีอัตราดูดซับสูงถึง 7.09 ยูนิตต่อเดือนต่อโครงการ
ด้านราคาที่ดินในทำเลวัชรพล จากราคาประเมินที่ดินของกรมธนารักษ์ พบว่าโดยส่วนใหญ่ราคาที่ดินมีการเปลี่ยนแปลงที่เพิ่มสูงขึ้น โดยเฉพาะช่วงถนนสุขาภิบาล 5 มีอัตราการเพิ่มขึ้นของราคาที่ดินสูงถึง 33-71% จากราคา 35,000-45,000 บาทต่อตารางวา (ตร.ว.) ในรอบการประเมินปี 55-58 มาอยู่ที่ 60,000 บาท/ตร.ว.ในรอบการประเมินปัจจุบัน (รอบปี 59-62) หรือ บริเวณถนนวัชรพล จากราคา 35,000-60,000 บาท/ตร.ว.มาอยู่ที่ 50,000-72,000 บาท/ตร.ว.หรือ เพิ่มขึ้น 20-43% นอกจากนั้น จากข้อมูลของ AREA (Agency for Real Estate Affairs) พบว่าราคาซื้อขายที่ดินในบริเวณวัชรพล-ออเงินมีการปรับตัวโดยเฉลี่ยเพิ่มขึ้นปีละ 3%
ขณะที่ภาพรวมอสังหาริมทรัพย์ไนช่วงครึ่งปีหลัง บริษัทมองว่ายังเห็นการเติบโตได้ดี โดยเฉพาะโครงการแนวราบ ซึ่งได้รับผลกระทบน้อยในแง่ของกำลังซื้อและการปฏิเสธสินเชื่อ เพราะลูกค้าส่วนใหญ่เก็บเงินได้เพียงพอก่อนตัดสินใจซื้อ และมีการพึ่งพาการขอสินเชื่อของสถาบันการเงินน้อย ซึ่งทำให้อัตราการปฏิเสธสินเชื่ออยู่ในระดับต่ำมาก และโครงการที่มีระดับราคาอยู่ที่ 5-10 ล้านบาท/ยูนิตเป็นช่วงราคาที่ได้รับความนิยมจากลูค้าอย่างมากในปัจจุบัน
 